[{"text_idx": "#000000", "text": "\u201cPo\u0303levkivi maa-alune kaevandamine pole efektiivne, me kasutame eilse pa\u0308eva tehnoloogiat,\u201d ra\u0308a\u0308gib riigi vastloodud geoloogiateenistuse direktor Alvar Soesoo. \u201cKeegi ei tea, kuidas ta\u0308pselt kaevandamise kahjusid kokku arvutada. Kaevandamise piiriks on aastas ma\u0308a\u0308ratud 20 miljonit tonni, kuid see pole reaalselt arvutatud, vaid kokkuleppeline number.\u201d"}, {"text_idx": "#000001", "text": "Ta\u0308navu to\u0308o\u0308d alustanud riigi geoloogiateenistuse juhiks sai hiljuti pikka aega TTU\u0308 geoloogia instituuti juhtinud Alvar Soesoo ning uue teenistuse 50 kohal to\u0308o\u0308tab muljetavaldav hulk doktoreid vo\u0303i doktorikraadi kaitsvaid inimesi. Geoloogiateenistust juhib kaheksaliikmeline no\u0303ukogu, kuhu kuuluvad ministeeriumide, teadlaste ja to\u0308o\u0308andjate esindajad. \u201cMeie saame olla objektiivsed ja anda maavarade seisundile neutraalseid hinnanguid, mis ei so\u0303ltu kellegi huvist raha teenida,\u201d u\u0308tles direktor. \u201cRiigiasutus ei hakka kunagi ise kaevandama, meil pole a\u0308rihuve.\u201d"}, {"text_idx": "#000003", "text": "Uut asutust on vaja, et riigi otsustajatel oleks erapooletu ja objektiivne pilt selle kohta, mida ko\u0303ike meie maapo\u0303ues leidub ning kuidas oleks mo\u0303istlik seda rikkust kasutada. Varem oli olemas Eesti geoloogiakeskus, kes tegeles samuti maapo\u0303ue uurimisega, aga see oli a\u0308riu\u0308hing ning so\u0303ltus tellijatest. Nu\u0308u\u0308d on tegu riigiasutusega, kus uuritakse ta\u0308iesti erapooletult meie maavarasid ja antakse riigile no\u0303u maapo\u0303ue mo\u0303istlikuks kasutamiseks. Hakkame tegema valitsusele ja riigiasutustele konkreetseid ettepanekuid nii maapo\u0303ue uurimise kui ka selle kasutamise parandamiseks. Kuna me oleme riigiasutus, siis pole meil ka a\u0308rihuve. Saame olla objektiivsed ja anda neutraalseid hinnanguid, mis ei so\u0303ltu kellegi huvist raha teenida. Saame anda riigile pa\u0308devat infot. Samuti ja\u0308tkame seni pooleli olevat Eesti geoloogilist kaar-distamist. Paneme kogu info internetti, et igau\u0308ks saaks seda vaadata. Lisaks ja\u0308tkame seire tegemist rannikualal ja seismoloogilist seiret."}, {"text_idx": "#000005", "text": "Nagu teada, tehti viimased suuremad maapo\u0303ue uuringud no\u0303ukogude ajal. Kohati oli informatsioon, mis nende uuringutega saadi, adekvaatne, aga kohati ja\u0308ttis soovida. Teised Euroopa maad on oma maapo\u0303ue uurinud juba ma\u0308rksa ta\u0308napa\u0308evasemate meetoditega, mis on andnud neile ka palju ta\u0308psemaid tulemusi. Esimese hooga oleks meil vaja lihtsalt hinnata seda andmestikku, mis on eelnevate uuringute ka\u0308igus saadud. See puudutab siis ligi 40 so\u0303jaja\u0308rgset aastat. Aga vahepeal, enam kui paariku\u0308mne aasta jooksul pole u\u0308ldse maapo\u0303ue to\u0303sisemalt uuritud. Kui see andmestik nu\u0308u\u0308d a\u0308ra hinnata, siis tekivad ka ideed, mida on vaja juurde uurida ja mis andmed on meie jaoks juba piisavad."}, {"text_idx": "#000006", "text": "Igasugused taolised uuringud on muutnud rahva a\u0308revaks, et nu\u0308u\u0308d kohe hakatakse midagi kaevandama. On neil hirmudel alust?"}, {"text_idx": "#000007", "text": "Meie tegevuse puhul pole ku\u0308ll vaja hirmu tunda. Erafirmad teevad uuringuid muidugi u\u0308ksnes a\u0308rilistest huvidest la\u0308htuvalt. Nii oli ka meie eelka\u0308ija geoloogiakeskusega. Kui mingit maavara a\u0308ri huvides uuritakse, siis peab selle ju ka kasutusele vo\u0303tma. Riik on nu\u0308u\u0308d jo\u0303udnud arusaamisele, et ta vo\u0303iks ise neid uuringuid teha, ja kui uuringute tellijaks ja maksjaks on riik, siis pole automaatset kohustust see maavara kohe va\u0308lja kaevata. Sellest tulenebki meie neutraalsus. Ja kui leitakse, et mo\u0303nel maavaral on piisav lisandva\u0308a\u0308rtus ning selle ammutamise tehnoloogia ei riku keskkonda, siis anname selle kohta oma hinnangu. Pa\u0308rast saab majandus- ja kommunikatsiooniministeerium teha kaalutletud otsuse, kas mo\u0303nda maavara peaks hakkama ammutama vo\u0303i ei."}, {"text_idx": "#000009", "text": "Kogu meie kaevandamispoliitika on ilmselgelt ajast maha ja\u0308a\u0308nud. 2017. aastal so\u0303nastas riigikogu Eesti maapo\u0303ue poliitika po\u0303hialused aastani 2050. Selles dokumendis on kirjeldatud ko\u0303ik, mida riik peaks tegema maapo\u0303ue va\u0308a\u0308rtustamiseks. Kui seda analu\u0308u\u0308sida ja vo\u0303rrelda muu Euroopaga, siis paistabki silma, et meie tegutsemine oma maapo\u0303ue kallal on praegu Euroopast maas. Me oleme ehk olnud liiga arad, et mo\u0303elda, kuidas meie tuleviku maavaradega peaks u\u0308mber ka\u0308ima. Va\u0308ga palju on ka olnud meedias hirmujutte sellest, et kui mo\u0303nda maavara uuritakse, siis minnakse seda kohe ka kaevandama. Tahaks loota, et meie asutuse loomine vo\u0303tab inimestelt selle hirmu a\u0308ra. Riigiasutus ei hakka kunagi ise kaevandama!"}, {"text_idx": "#000011", "text": "Me teame, et na\u0308iteks po\u0303levkivi maa-alune kaevandamine pole efektiivne. O\u0303ige oleks ikkagi vo\u0303tta u\u0308hest kohast kaevandades va\u0308lja nii palju maavara kui vo\u0303imalik ja pa\u0308rast seda siis likvideerida loodusele tehtud kahju nii palju kui vo\u0303imalik. Meil ja\u0308a\u0308b 30 protsenti vo\u0303i isegi rohkem po\u0303levkivi pa\u0308rast kaevandamist ikka maa alla. Sama vo\u0303iks o\u0308elda u\u0308ksko\u0303ik missuguse teise maavara nii suure kao puhul. See na\u0308itabki, et me kasutame eilse pa\u0308eva tehnoloogiat. Meie teenistus ei hakka kindlasti andma eksperthinnanguid tehnoloogiate alal, kuid see ei ta\u0308henda, et meie spetsialistid ei viiks end kurssi maailmas kasutatavate eesrindlike tehnoloogiatega. See vo\u0303imaldab meil ka kaevandamise perspektiivi hinnates anda riigile ka\u0308tte sihi, millises suunas vaadata tehnoloogia kasutamisel. Sellega me hakkame kindlasti tegelema."}, {"text_idx": "#000012", "text": "Muide, ka karja\u0308a\u0308rides kaevandamise puhul annaks senisest palju rohkem mitmete maavarade ammutamisel kokku hoida. Kui on va\u0308ike kruusaauk ja see tehakse tu\u0308hjaks, siis seal pole ehk vo\u0303imalik ma\u0308rkimisva\u0308a\u0308rselt efektiivsust to\u0303sta, aga kui ra\u0308a\u0308gime suurtest kruusakarja\u0308a\u0308ridest, siis ta\u0308napa\u0308eval on juba olemas meetmed, millega saab ta\u0308idet efektiivsemalt ka\u0308tte saada ning kaevandamise ja\u0308rel seda ala paremini maastikku sobitada, kui seda seni tehtud on."}, {"text_idx": "#000014", "text": "Maailmas on juba tehnoloogiaid, mis vo\u0303imaldaksid ka na\u0308iteks po\u0303levkivi kaevandamise kaod miinimumini viia ehk siis praegu maa alla ja\u0308a\u0308va kolmandiku sealt ka\u0308tte saada, aga Eestis neid ei kasutata. See on niinimetatud tagasita\u0308itmise meetod. Ma ise imestan, et meil pole ette vo\u0303etud midagi, et va\u0308hendada seda maa alla ja\u0308a\u0308vat suurt po\u0303levkivihulka. Aga ju siis arvatakse, et see muudab kaevandamise nii kalliks, et seda ei taheta teha."}, {"text_idx": "#000017", "text": "Me analu\u0308u\u0308sime kindlasti ka olemasolevat seadusandlust. Saastetasud ja ka maavarade kasutamise tasud po\u0303hinevad ikkagi enamasti majanduspoliitilistel otsustel. Po\u0303levkivi arengukava u\u0308tleb, et kaevandamise piiriks aastas on 20 miljonit tonni. Aga see pole reaalselt arvutatud, vaid kokkuleppeline number. Ma kardan, et me ei hakka kunagi neid kaevandamise kahjusid ta\u0308pselt teadma. Kuidas hinnata rahaga moraalset ja esteetilist kahju? Mina ku\u0308ll ei oska seda o\u0308elda. Aga see ei ta\u0308henda, et me ei peaks seda teemat detailide kaupa arutama. Ja siis ehk on vo\u0303imalik leida ka maksimaalselt po\u0303hjendatud rahalised numbrid u\u0308he vo\u0303i teise maavara kasutamiseks. Ma ei na\u0308e kaevandustasudel praegu mingit seost va\u0308ljavo\u0303etud tonnidega. Need ei sunni sa\u0308a\u0308stvalt maavaradesse suhtuma."}, {"text_idx": "#000019", "text": "Minu meelest on riik pa\u0308ris palju neid tehnoloogia loomise uuringuid toetanud. Kui ma veel TTU\u0308-s to\u0308o\u0308tasin, siis kuulsin, kui palju neid uuringuid seal kogu aeg tehti. Aga siin oleks vaja mingit ko\u0303vemat ja kokkuvo\u0303tlikumat so\u0303na, et see resultaat ka tuleks. Tehnoloogia uuringuid oleks tarvis koordineerida ja koondada need u\u0308hte kohta. Oleks vaja sellist u\u0308htset arusaama, et keskenduda raiskamise lo\u0303petamisele. Riik vo\u0303iks seda tegevust rohkem koordineerida, ja hea oleks, kui sel tegevusel oleks u\u0308ks tellija \u2013 ma mo\u0303tlen nende tehnoloogiate va\u0308ljato\u0308o\u0308tamist. Peaksime liikuma u\u0308hes suunas."}, {"text_idx": "#000021", "text": "Ma ei tahaks kohvipaksu pealt ennustada, kas na\u0308iteks ku\u0308mne aasta pa\u0308rast fosforiiti kaevandama hakatakse. Meie teenistuse u\u0308ks u\u0308lesanne saab kindlasti olema ka vaadata u\u0308le fosforiidi kohta teada olev vana no\u0303ukaaegne andmestik. Peab ka tegema uusi analu\u0308u\u0308se, sest meie fosforiidis ei ole fosfor ainukeseks kasulikuks u\u0308hendiks. Seal on ka pa\u0308ris palju haruldasi muldmetalle, mida Euroopa Liidus napib ja mis on kuulutatud Euroopas kriitiliseks toormeks. See on asi, mida polegi veel eriti uuritud. On ku\u0308ll u\u0308ksikuid analu\u0308u\u0308se tehtud, aga ei midagi rohkem. Looduskahjude hindamisel tuleks ja\u0308tta emotsioonid sinnapaika. Praegu lo\u0303petab Tartu U\u0308likool u\u0308ht KIK-i projekti, millega olen ise ka seotud. Tegemisel on teadusel po\u0303hinev po\u0303hjavee mudel Virumaa kohta. See haarab u\u0308hekorraga ko\u0303iki veesooni ja veelademeid ja selle po\u0303hjal saab luua virtuaalse na\u0308idiskaevanduse ning hakata modelleerima neid olukordi, et na\u0308ha, mis kaevandamise puhul po\u0303hjaveega juhtub. Oleme alustanud teadusel rajanevate analu\u0308u\u0308simeetodite va\u0308ljaarendamist, mis annaksid objektiivse tulemuse selle kohta, mis kaevandamisel saama hakkab. Projekt lo\u0303peb ta\u0308navu kevadel, seeja\u0308rel ilmselt o\u0303nnestub laiendada mudelit kogu Eestile. See on u\u0308ks vo\u0303imalus teada saada, kuidas ennetada vo\u0303imalikke kahjusid, mis kaevandamisega kaasas ka\u0308ivad. Taoliste mudelitega on palju lihtsam ja kordades odavam u\u0308mber ka\u0308ia, kui luua kuhugi na\u0308idiskaevandus ja vaadata, mis siis saama hakkab. Ma loodan, et Eesti riik ei ole enam selles arenguetapis, kus tehakse na\u0308idiskaevandusi, et selgitada, mis hakkab juhtuma. Me oleme vo\u0303imelised arvutitega palju asju a\u0308ra tegema."}, {"text_idx": "#000026", "text": "Ma ei u\u0308tleks, et ta\u0308napa\u0308evane lubjakivi, pae vo\u0303i kruusa ja liiva kaevandamine, mis toimub ko\u0303ikide meil kehtivate normatiivide ja\u0308rgi, tekitaks loodusele otsest kahju. Oleneb muidugi ka karja\u0308a\u0308ri suurusest. Kusagil vo\u0303ib tekkida kohalik veeprobleem ja muidugi mu\u0308ra kaevanduse to\u0308o\u0308tamise to\u0303ttu."}, {"text_idx": "#000038", "text": "Ma\u0308endus ja geoloogia Tehnikau\u0308likoolis 85\nOngi ko\u0303ik. Ettevo\u0303tted panevad tehased mu\u0308u\u0308ki. Ohus on kuni paar tuhat to\u0308o\u0308kohta\nEhitusmaavarade kaevandamise pikk plaan saab paika"}, {"text_idx": "#000040", "text": "Ma\u0308endus ja geoloogia Tehnikau\u0308likoolis 85\nOngi ko\u0303ik. Ettevo\u0303tted panevad tehased mu\u0308u\u0308ki. Ohus on kuni paar tuhat to\u0308o\u0308kohta"}]